Vrati mi moje krpice, Vasko Popa

Padni mi samo na pamet

Misli moje obraz da ti izgrebu

Iziđi samo preda me

Oči da mi zalaju na tebe

Samo otvori usta

Ćutanje moje da ti vilice razbije

Seti me samo na sebe

Sećanje moje da ti zemlju pod stopalima raskopa

Dotle je među nama došlo

1

Vrati mi moje krpice

Moje krpice od čistoga sna

Od svilenog osmeha od prugaste slutnje

Od moga čipkastoga tkiva

Moje krpice od tačkaste nade

Od žežene želje od šarenih pogleda

Od kože s moga lica

Vrati mi moje krpice

Vrati kad ti lepo kažem

2

Slušaj ti čudo

Skini tu maramu belu

Znamo se

S tobom se od malih nogu

Iz istog čanka srkalo

U istoj postelji spavalo

S tobom zlooki nožu

Po krivom svetu hodalo

S tobom gujo pod košuljom

Čuješ ti pretvorniče

Skini tu maramu belu

Šta da se lažemo

3

Neću te uprtiti na krkače

Neću te odneti kud mi kažeš

Neću ni zlatom potkovan

Ni u kola vetra na tri točka upregnut

Ni duginom uzdom zauzdan

Nemoj da me kupuješ

Neću ni s nogama u džepu

Ni udenut u iglu ni vezan u čvor

Ni sveden na običan prut

Nemoj da me plašiš

Neću ni pečen ni prepečen

Ni presan posoljen

Neću ni u snu

Nemoj da se zavaravaš

Ništa ne pali neću

4

Napolje iz moga zazidanog beskraja

Iz zvezdanog kola oko moga srca

Iz moga zalogaja sunca

Napolje iz smešnog mora moje krvi

Iz moje plime iz moje oseke

Napolje iz mog ćutanja na suvom

Napolje rekao sam napolje

Napolje iz moje žive provalije

Iz golog očinskog stabla u meni

Napolje dokle ću vikati napolje

Napolje iz moje glave što se rasprskava

Napolje samo napolje

5

Tebi dođu lutke

A ja ih u krvi svojoj kupam

U krpice svoje kože odevam

Ljuljaške im od svoje kose pravim

Kolica od svojih pršljenova

Krilatice od svojih obrva

Stvaram im leptire od svojih osmeha

I divljač od svojih zuba

Da love da vreme ubijaju

Kakva mi je pa to igra

6

Koren ti i krv i krunu

I sve u životu

Žedne ti slike u mozgu

I zar okca na vrhovima prstiju

I svaku svaku stopu

U tri kotla namćor vode

U tri peći znamen vatre

U tri jame bez imena i bez mleka

Hladan ti dah do grla

Do kamena pod levom sisom

Do ptice britve u tom kamenu

U tutu tutinu u leglo praznine

U gladne makaze početka i početka

U nebesku matericu znam li je ja

7

Šta je s mojim krpicama

Nećeš da ih vratiš nećeš

Spaliću ti ja obrve

Nećeš mi dovek biti nevidljiva

Pomešaću ti dan i noć u glavi

Lupićeš ti čelom o moja vratanca

Podrezaću ti raspevane nokte

Da mi ne crtaš školice po mozgu

Napujdaću ti magle iz kostiju

Da ti popiju kukute s jezika

Videćeš ti šta ću da ti radim

Seme ti i sok i sjaj

I tamu i tačku na kraju mog života

I sve na svetu

8

I ti hoćeš da se volimo

Možeš da me praviš od moga pepela

Od krša moga grohota

Od moje preostale dosade

Možeš lepotice

Možeš da me uhvatiš za pramen zaborava

Da mi grliš noć u praznoj košulji

Da mi ljubiš odjek

Pa ti ne umeš da se voliš

9

Beži čudo

I tragovi nam se ujedaju

Ujedaju za nama u prašini

Nismo mi jedno za drugo

Stamen hladan kroz tebe gledan

Kroz tebe prolazim s kraja na kraj

Ništa nema od igre

Kud smo krpice pomešali

Vrati mi ih šta ćeš s njima

Uludo ti na ramenima blede

Vrati mi ih u nigdinu svoju beži

Beži čudo od čuda

Gde su ti oči

I ovamo je čudo

10

Crn ti jezik crno podne crna nada

Sve ti crno samo jeza moja bela

Moj ti kurjak pod grlo

Oluja ti postelja

Strava moje uzglavlje

Široko ti nepočin-polje

Plameni ti zalogaji a vostani zubi

Pa ti žvaći izelice

Koliko ti drago žvaći

Nem ti vetar nema voda nemo cveće

Sve ti nemo samo škrgutanje moje glasno

Moj ti jastreb na srce

Manje te u majke groze

11

Izbrisao sam ti lice sa svoga lica

Zderao ti senku sa svoje senke

Izravnao bregove u tebi

Ravnice ti u bregove pretvorio

Zavadio ti godišnja doba

Odbio sve strane sveta od tebe

Savio svoj životni put oko tebe

Svoj neprohodni svoj nemogući

Pa ti sad gledaj da me sretneš

12

Dosta rečitoga smilja dosta slatkih trica

Ništa neću da čujem ništa da znam

Dosta dosta svega

Reći ću poslednje dosta

Napuniću usta zemljom

Stisnuću zube

Da presečem ispilobanjo

Da presečem jednom za svagda

Staću onakav kakav sam

Bez korena bez grane bez krune

Staću oslonjen na sebe

Na svoje čvoruge

Biću glogov kolac u tebi

Jedino što u tebi mogu biti

U tebi kvariigro u tebi bezveznice

Ne povratila se

13

Ne šali se čudo

Sakrilo si nož pod maramu

Prekoračilo crtu podmetnulo nogu

Pokvarilo si igru

Nebo da mi se prevrne

Sunce da mi glavu razbije

Krpice da mi se rasture

Ne šali se čudo s čudom

Vrati mi moje krpice

Ja ću tebi tvoje!